นายอำเภอห้วยยอด เปิดกิจกรรมรณรงค์สัปดาห์สัญจรปลอดภัยในเขตเทศบาลตำบลห้วยยอด เพื่อลดอุบัติเหตุบริเวณทางข้ามสร้างความปลอดภัย สร้างจิตสำนึกการใช้รถใช้ถนน และบังคับใช้กฎหมายอย่างเข้มงวด

วันนี้ (25 ก.พ.65) เวลา 14.30น. ที่โรงเรียนห้วยยอดกลึงวิทยาคาร นายสำคัญ อรทัย นายอำเภอห้วยยอด เป็นประธานในโครงการ 1 ท้องถิ่น 1 ถนนปลอดภัย ภายใต้กิจกรรมรณรงค์สัปดาห์สัญจรปลอดภัย โดยมีนายสมศักดิ์ เรืองอุดมโชคชัย รองนายกเทศมนตรีตำบลห้วยยอด พร้อมหัวหน้าส่วนราชการ นายดุสิต เจ้าหน้าที่ฝ่ายปกครองอำเภอห้วยยอด นายดุสิต ลัคนาศิโรรัตน์ รองผู้อำนวยการสำนักงานเขตพื้นที่ประถมศึกษาตรังเขต 2 บุคลากรทางการศึกษา นักเรียนโรงเรียนห้วยยอดกลึงวิทยาคาร สถานีตำรวจภูธรห้วยยอด พร้อมจิตอาสาภาคีเครือข่ายต่างๆในอำเภอห้วยยอดร่วมกิจกรรมท่ามกลางฝนตกอย่างต่อเนื่อง

สำหรับกิจกรรมดังกล่าว จัดขึ้นโดยมีวัตถุประสงค์เพื่อรณรงค์ลดอุบัติเหตุบริเวณทางข้าม สร้างความปลอดภัย สร้างจิตสำนึกการใช้รถใช้ถนน บังคับใช้กฎหมายอย่างเข้มงวด การเดินรณรงค์สร้างจิตสำนึกด้านความปลอดภัยทางถนน เพื่อลดอุบัติเหตุบริเวณทางข้ามหน้าโรงเรียนห้วยยอดกลึงวิทยา

โอกาสนี้ นายอำเภอห้วยยอด โดยขอให้นักเรียนบอกกับผู้ปกครองให้ขับรถโดยคำนึงถึงความปลอดภัย ในขณะที่ประชาชนต้องขับรถด้วยความระมัดระวัง เพื่อป้องกันการเกิดอุบัติเหตุที่จะเกิดขึ้นอีกด้วย

อย่างไรก็ดี การจัดกิจกรรมดังกล่าว เป็นไปตามนโยบายของคณะกรรมการนโยบายการป้องกันและลดอุบัติเหตุทางถนนแห่งชาติ ซึ่งมี พล.อ.ประวิตร วงษ์สุวรรณ รองนายกรัฐมนตรี เป็นประธาน โดยได้มีมติให้ศูนย์อำนวยการความปลอดภัยทางถนนจังหวัดทั่วประเทศ เร่งสร้างกระแสการรับรู้ และสร้างความปลอดภัยทางถนน โดยเฉพาะผู้ขับขี่ให้มีจิตสำนึกและตระหนักถึงความสูญเสียที่อาจจะเกิดขึ้นจากการขับรถที่ไม่มีวินัยและไม่ปฏิบัติตามที่กฎหมายกำหนด เพื่อให้เกิดการสร้างกระแสการรับรู้ และสร้างความตระหนักด้านความปลอดภัยทางถนนให้เกิดขึ้นกับสังคมไทยอย่างมีส่วนร่วมจากทุกภาคส่วน โดยเฉพาะอย่างยิ่งประชาชนผู้ใช้รถใช้ถนน ซึ่งการจัดกิจกรรมสัปดาห์การรณรงค์ ภายใต้ชื่อ “การรณรงค์เพื่อลดอุบัติเหตุบริเวณทางข้าม” ในระหว่างวันที่ 21-25 กุมภาพันธ์ 2565 ด้วยการบังคับใช้กฎหมายอย่างเข้มงวด โดยให้เจ้าหน้าที่ผู้รับผิดชอบดำเนินคดีกับผู้ฝ่าฝืนไม่ปฏิบัติตามกฎหมายให้ได้รับโทษสูงสุด เพื่อให้ผู้ขับขี่เคร่งครัดในการปฏิบัติตามกฎหมาย พร้อมเร่งทำการปรับปรุงบริเวณทางข้ามให้มีความปลอดภัยอีกด้วย

พิมมาส จันทร์ผ่อง/นักประชาสัมพันธ์ชำนาญการ/ข่าว

25 กุมภาพันธ์ 2565